《丹青歌赠王春阳用其神丹歌韵》
元代·方回

世上若无钟子期，破琴勿为俗子嗤。
人间亦有王昭君，奈何众女嫉蛾眉。
我粗能诗子能画，笔力岂不山可移。
希声绝色识者少，妾妇嗃嗃仍嘻嘻。
宣和画史我尝读，山水王诜并郭熙。
儋州秃翁早题品，元佑文章众首推。
坡诗一句不收拾，熙丰孽党遗群儿。
大坡小坡俱写竹，黜不登载无一枝。
河东颛征领节度，贼贵时实筹兵帷。
谓此昏椓亦善画，缪取人主玉色怡。
画之是非且不辨，国势竟随阉宦痿。
花光墨梅方盛行，乃坐山谷屏斥为。
简斋五诗动万乘，此等佳作亦弃之。
五日十日一水石，王宰见赏杜拾遗。
如许名手无其名，可谓世衰人才衰。
简不肯破菜不泼，朝士闳籍涂粉脂。
青城北辕五马渡，正邪稍稍分荼饴。
万事尽如画谱意，焉得炎正不中微。
雪苏黄冤尚伊洛，始觉七政齐衡玑。
锦囊玉轴锁御府，径与宗祏同灰飞。
米元章史论稍公，遗物太仓存一稊。
子能画，亦能诗。
众人不识不必疑，相逢但当醉如泥。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。